title: Εκτελεστικός κανονισμός (ΕΕ) 2018/88 του Συμβουλίου, της 22ας Ιανουαρίου 2018, για την εφαρμογή του κανονισμού (EΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα

text:
               22.1.2018

               EL

               Επίσημη Εφημερίδα της Ευρωπαϊκής Ένωσης

               LI 16/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/88 ΤΟΥ ΣΥΜΒΟΥΛΊΟΥ
   της 22ας Ιανουαρίου 2018
   για την εφαρμογή του κανονισμού (EΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2017/2063 του Συμβουλίου, της 13ης Νοεμβρίου 2017, σχετικά με περιοριστικά μέτρα λόγω της κατάστασης στη Βενεζουέλα (1), και ιδίως το άρθρο 17 παράγραφος 1,
   Έχοντας υπόψη την κοινή πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 13 Νοεμβρίου 2017 το Συμβούλιο εξέδωσε τον κανονισμό (ΕΕ) 2017/2063.

               (2)

               Στις 13 Νοεμβρίου 2017, το Συμβούλιο εξέδωσε συμπεράσματα σχετικά με τη Βενεζουέλα, επαναλαμβάνοντας ότι ο εποικοδομητικός διάλογος και η διαπραγμάτευση είναι ο μόνος βιώσιμος τρόπος για να αντιμετωπιστεί η σημερινή κρίση και να καλυφθούν οι επείγουσες ανάγκες του λαού της Βενεζουέλας.

               (3)

               Το Συμβούλιο, υπογραμμίζοντας τις ανησυχίες του σχετικά με την κατάσταση στη χώρα, ενέκρινε περιοριστικά μέτρα και επεσήμανε ότι τα εν λόγω μέτρα θα πρέπει να υλοποιηθούν σταδιακά και κατά ευέλικτο τρόπο και θα μπορούσαν να επεκταθούν, στοχεύοντας όσους δεν τηρούν τις δημοκρατικές αρχές ή το κράτους δικαίου και παραβιάζουν τα ανθρώπινα δικαιώματα.

               (4)

               Λόγω της συνεχιζόμενης επιδείνωσης της κατάστασης στη Βενεζουέλα, πρέπει να περιληφθούν επτά πρόσωπα στον κατάλογο των φυσικών και νομικών προσώπων, οντοτήτων και φορέων που υπόκεινται στα περιοριστικά μέτρα του παραρτήματος IV του κανονισμού (ΕΕ) 2017/2063.

               (5)

               Το παράρτημα IV του κανονισμού (ΕΕ) 2017/2063 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα IV του κανονισμού (EΕ) 2017/2063 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιανουαρίου 2018.

            Για το Συμβούλιο

            H Πρόεδρος

         F. MOGHERINI

      (1)  ΕΕ L 295 της 14.11.2017, σ. 21.

      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο προσώπων και οντοτήτων που περιλαμβάνεται στο παράρτημα I της απόφασης (ΚΕΠΠΑ) 2017/2074.

                     Ονοματεπώνυμο

                     Στοιχεία ταυτότητας

                     Λόγοι

                     Ημερομηνία καταχώρισης

                     «1.

                     Néstor Luis Reverol Torres

                     Ημερομηνία γέννησης: 28 Οκτωβρίου 1964

                     Υπουργός Εσωτερικών, Δικαιοσύνης και Ειρήνης, πρώην Γενικός Διοικητής της Μπολιβαριανής Εθνικής Φρουράς. Υπεύθυνος για σοβαρές παραβιάσεις των ανθρωπίνων δικαιωμάτων και πράξεις καταστολής σε βάρος της δημοκρατικής αντιπολίτευσης στη Βενεζουέλα, μεταξύ άλλων την απαγόρευση και την καταστολή πολιτικών διαδηλώσεων

                     22.1.2018

                     2.

                     Gustavo Enrique González López

                     Ημερομηνία γέννησης: 2 Νοεμβρίου 1960

                     Επικεφαλής της Μπολιβαριανής Εθνικής Υπηρεσίας Πληροφοριών (SEBIN). Υπεύθυνος για σοβαρές παραβιάσεις των ανθρωπίνων δικαιωμάτων (μεταξύ άλλων αυθαίρετες κρατήσεις, απάνθρωπη και εξευτελιστική μεταχείριση και βασανιστήρια) και την καταστολή της κοινωνίας των πολιτών και της δημοκρατικής αντιπολίτευσης στη Βενεζουέλα.

                     22.1.2018

                     3.

                     Tibisay Lucena Ramírez

                     Ημερομηνία γέννησης: 26 Απριλίου 1959

                     Πρόεδρος του Εθνικού Εκλογικού Συμβουλίου (Consejo Nacional Electoral, CNE). Οι δράσεις και οι πολιτικές της έχουν υπονομεύσει τη δημοκρατία και το κράτος δικαίου στη Βενεζουέλα, μεταξύ άλλων διευκολύνοντας τη σύσταση Συντακτικής Συνέλευσης, μη διασφαλίζοντας ότι το Εθνικό Εκλογικό Συμβούλιο παραμένει ένα αμερόληπτο και ανεξάρτητο όργανο σύμφωνα με το Σύνταγμα της Βενεζουέλας

                     22.1.2018

                     4.

                     Antonio José Benavides Torres

                     Ημερομηνία γέννησης: 13 Ιουνίου 1961

                     Επικεφαλής της Κεντρικής (Distrito Capital) Κυβέρνησης. Διοικητής της Μπολιβαριανής Εθνικής Φρουράς μέχρι τις 21 Ιουνίου 2017. Ενεπλάκη στην καταστολή της κοινωνίας των πολιτών και της δημοκρατικής αντιπολίτευσης στη Βενεζουέλα και είναι υπεύθυνος για σοβαρές παραβιάσεις των ανθρωπίνων δικαιωμάτων που διαπράχθηκαν από τη Μπολιβαριανή Εθνική Φρουρά υπό τη διοίκησή του. Οι δράσεις και πολιτικές του κατά τη θητεία του ως Γενικού Διοικητή της Μπολιβαριανής Εθνικής Φρουράς, συμπεριλαμβανομένης της από μέρους της εν λόγω φρουράς αστυνόμευσης των διαδηλώσεων και της έκφρασης δημοσίως της άποψης ότι τα στρατιωτικά δικαστήρια θα πρέπει να έχουν δικαιοδοσία επί πολιτών, υπονόμευσαν το κράτος δικαίου στη Βενεζουέλα.

                     22.1.2018

                     5.

                     Maikel José Moreno Pérez

                     Ημερομηνία γέννησης: 12 Δεκεμβρίου 1965

                     Πρόεδρος, και πρώην Αντιπρόεδρος του Ανώτατου Δικαστηρίου της Βενεζουέλας (Tribunal Supremo de Justicia). Κατέχοντας τα προαναφερόμενα αξιώματα, υποστήριξε και διευκόλυνε τις κυβερνητικές δράσεις και πολιτικές που υπονόμευσαν τη δημοκρατία και το κράτος δικαίου στη Βενεζουέλα, και είναι υπεύθυνος για δράσεις και δηλώσεις, σφετεριζόμενος την εξουσία της Εθνοσυνέλευσης.

                     22.1.2018

                     6.

                     Tarek William Saab Halabi

                     Ημερομηνία γέννησης: 10 Σεπτεμβρίου 1963

                     Γενικός εισαγγελέας της Βενεζουέλας, διορισθείς από τη Συντακτική Συνέλευση. Στο πλαίσιο του αξιώματος αυτού και παλαιότερων αξιωμάτων ως Διαμεσολαβητής και πρόεδρος του Republican Moral Council, υπονόμευσε τη δημοκρατία και το κράτος δικαίου στη Βενεζουέλα στηρίζοντας δημόσια τις δράσεις κατά αντιπάλων της κυβέρνησης και την ανάκληση αρμοδιοτήτων της Εθνοσυνέλευσης.

                     22.1.2018

                     7.

                     Diosdado Cabello Rondón

                     Ημερομηνία γέννησης: 15 Απριλίου 1963

                     Μέλος της Συντακτικής Συνέλευσης και πρώτος Αντιπρόεδρος του Ενωμένου Σοσιαλιστικού Κόμματος της Βενεζουέλας (PSUV). Εμπλέκεται στην υπονόμευση της δημοκρατίας και του κράτους δικαίου στη Βενεζουέλα, χρησιμοποιώντας, μεταξύ άλλων, τα μέσα ενημέρωσης προκειμένου να επιτεθεί δημόσια και να απειλήσει την πολιτική αντιπολίτευση, άλλα μέσα ενημέρωσης και την κοινωνία των πολιτών.

                     22.1.2018»


title: Εκτελεστικός κανονισμός (ΕΕ) 2018/87 του Συμβουλίου, της 22ας Ιανουαρίου 2018, για την εφαρμογή του κανονισμού (ΕΕ) 2017/1509 σχετικά με περιοριστικά μέτρα κατά της Λαοκρατικής Δημοκρατίας της Κορέας

text:
               22.1.2018

               EL

               Επίσημη Εφημερίδα της Ευρωπαϊκής Ένωσης

               LI 16/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/87 ΤΟΥ ΣΥΜΒΟΥΛΊΟΥ
   της 22ας Ιανουαρίου 2018
   για την εφαρμογή του κανονισμού (ΕΕ) 2017/1509 σχετικά με περιοριστικά μέτρα κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2017/1509 του Συμβουλίου, της 30ής Αυγούστου 2017, για την επιβολή περιοριστικών μέτρων κατά της Λαοκρατικής Δημοκρατίας της Κορέας και για την κατάργηση του κανονισμού (ΕΚ) αριθ. 329/2007 (1), και ιδίως το άρθρο 47 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 30 Αυγούστου 2017 το Συμβούλιο εξέδωσε τον κανονισμό (ΕΕ) 2017/1509.

               (2)

               Λόγω των συνεχιζόμενων και επιταχυνόμενων βαλλιστικών προγραμμάτων της Λαοκρατικής Δημοκρατίας της Κορέας (ΛΔΚ), κατά παράβαση των υποχρεώσεών της ΛΔΚ όπως εκτίθενται σε πολλές αποφάσεις του Συμβουλίου Ασφαλείας των Ηνωμένων Εθνών, και όπως αποδεικνύεται από την πλέον πρόσφατη εκτόξευση βαλλιστικών πυραύλων από τη Λαϊκή Δημοκρατία της Κορέας στις 28 Νοεμβρίου 2017, δεκαεπτά πρόσωπα θα πρέπει να προστεθούν στον κατάλογο των προσώπων που αφορά το παράρτημα XVI του κανονισμού (ΕΕ) 2017/1509.

               (3)

               Το παράρτημα XVI του κανονισμού (ΕΕ) 2017/1509 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XVI του κανονισμού (EΕ) 2017/1509 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιανουαρίου 2018.

            Για το Συμβούλιο

            H Πρόεδρος

         F. MOGHERINI

      (1)  ΕΕ L 224, της 31.8.2017, σ. 1.

      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο προσώπων που περιλαμβάνεται στο παράρτημα XVI του κανονισμού (ΕΕ) 2017/1509 υπό τον υποτίτλο «α) Φυσικά πρόσωπα»:

                     Όνομα

                     Στοιχεία ταυτοποίησης

                     Ημερομηνία καταχώρισης

                     Αιτιολογία

                     «2.

                     CHOE Chan Il

                     22.1.2018

                     Διευθυντής του γραφείου στην Dandong της Korea Heungjin Trading Company, οντότητας καταχωρισμένης από τον ΟΗΕ. Η Korea Heungjin χρησιμοποιείται από την KOMID —μία ακόμη οντότητα καταχωρισμένη από τον ΟΗΕ— για εμπορικούς σκοπούς. Η KOMID καταχωρίστηκε από την επιτροπή κυρώσεων του ΟΗΕ τον Απρίλιο του 2009 και αποτελεί την κυριότερη οντότητα της ΛΔΚ που δραστηριοποιείται πρωτίστως στο εμπόριο όπλων και την εξαγωγή υλικών και εξοπλισμού που σχετίζονται με βαλλιστικούς πυραύλους και συμβατικά όπλα.

                     3.

                     KIM Chol Nam

                     22.1.2018

                     Διευθυντής του υποκαταστήματος στην Dandong της Sobaeksu United Corp, η οποία έχει καταχωριστεί από την Ένωση. Αντιπρόσωπος του υποκαταστήματος του Πεκίνου της Korea Changgwang Trading Corporation, η οποία έχει ταυτοποιηθεί από την ομάδα εμπειρογνωμόνων του ΟΗΕ ως εναλλακτική επωνυμία της KOMID. Η KOMID καταχωρίστηκε από την επιτροπή κυρώσεων τον Απρίλιο του 2009 και αποτελεί την κυριότερη οντότητα της ΛΔΚ που δραστηριοποιείται πρωτίστως στο εμπόριο όπλων και την εξαγωγή υλικών και εξοπλισμού που σχετίζονται με βαλλιστικούς πυραύλους και συμβατικά όπλα.

                     4.

                     JON Chol Young

                     Αριθ. διαβατηρίου: 563410192
                     Διπλωματικός υπάλληλος ΛΔΚ πρεσβεία Ανγκόλας
                     Ημερομηνία γέννησης: 30.4.1975

                     22.1.2018

                     Αντιπρόσωπος στην Ανγκόλα της Green Pine Associated Corporation και διπλωματικός υπάλληλος της ΛΔΚ διαπιστευμένος στην Ανγκόλα.
                     Η Green Pine έχει καταχωριστεί από τον ΟΗΕ για δραστηριότητες στις οποίες περιλαμβάνονται παραβιάσεις του εμπάργκο όπλων του ΟΗΕ. Επιπλέον, η Green Pine διαπραγματεύτηκε συμβάσεις ανακατασκευής πλοίων του πολεμικού ναυτικού της Αγκόλας παρά τις απαγορεύσεις που επέβαλαν οι αποφάσεις του Συμβουλίου Ασφαλείας των ΗΕ.

                     5.

                     AN Jong Hyuk
                     άλλως AN Jong Hyuk

                     Διπλωματικός υπάλληλος ΛΔΚ πρεσβεία Αιγύπτου
                     Ημερομηνία γέννησης: 14.3.1970
                     Αρ. διαβατηρίου: 563410155

                     22.1.2018

                     Αντιπρόσωπος της Saeng Pil Trading Corporation, εναλλακτικής επωνυμίας της Green Pine Associated Corporation, και διπλωματικός υπάλληλος της ΛΔΚ στην Αίγυπτο.
                     Η Green Pine έχει καταχωριστεί από τον ΟΗΕ για δραστηριότητες στις οποίες περιλαμβάνονται παραβιάσεις του εμπάργκο όπλων του ΟΗΕ.
                     Ο An Jong Hyuk ήταν εξουσιοδοτημένος να διενεργεί όλα τα είδη επιχειρηματικών δραστηριοτήτων εξ ονόματος της Saeng Pil, όοπυ συμπεριλαμβάνεται η υπογραφή και εφαρμογή συμβολαίων και οι τραπεζικές δοσοληψίες. Η εν λόγω εταιρεία ειδικεύεται στην κατασκευή πλοίων του πολεμικού ναυτικού και στη σχεδίαση, την κατασκευή και την εγκατάσταση εξοπλισμού ηλεκτρονικών επικοινωνιών και θαλάσσιας πλοήγησης.

                     6.

                     CHOL Yun

                     Τρίτος γραμματέας πρεσβεία ΛΔΚ Κίνα

                     22.1.2018

                     Ο CHOL Yun ταυτοποιήθηκε από την ομάδα εμπειρογνωμόνων του ΟΗΕ ως αρμόδιος επικοινωνίας της εταιρείας της ΛΔΚ General Precious Metal, η οποία εμπλέκεται στην πώληση λίθιου-6, ενός απαγορευμένου από τον ΟΗΕ είδους που σχετίζεται με τα πυρηνικά, και ως διπλωματικός υπάλληλος της ΛΔΚ.
                     Η General Precious Metal είχε προηγουμένως ταυτοποιηθεί από την Ένωση ως εναλλακτική επωνυμία της καταχωρισμένης από τον ΟΗΕ οντότητας Green Pine.

                     7.

                     CHOE Kwang Hyok

                     22.1.2018

                     Ο CHOE Kwang Hyok υπήρξε αντιπρόσωπος της Green Pine Associated Corporation, οντότητας καταχωρισμένης από τον ΟΗΕ.
                     Ο Choe Kwang Hyok ταυτοποιήθηκε από την ομάδα εμπειρογνωμόνων του ΟΗΕ ως διευθύνων σύμβουλος της Beijing King Helong International Trading Ltd, εναλλακτικής επωνυμίας της Green Pine. Ταυτοποιήθηκε, επίσης, από την ομάδα εμπειρογνωμόνων του ΟΗΕ ως διευθυντής της Hong Kong King Helong Int'l Trading Ltd και ως φορέας εκμετάλλευσης της οντότητας της ΛΔΚ με την επωνυμία Beijing representative office of Korea Unhasu Trading Company, οι οποίες αποτελούν επίσης εναλλακτικές επωνυμίες της Green Pine.

                     8.

                     KIM Chang Hyok
                     άλλως James Jin ή James Kim

                     Ημερομηνία γέννησης: 29.4.1963
                     Τόπος γέννησης: N. Hamgyong
                     Αριθ. διαβατηρίου: 472130058

                     22.1.2018

                     Ο Kim Chang Hyok ταυτοποιήθηκε από την ομάδα εμπειρογνωμόνων του ΟΗΕ ως ο αντιπρόσωπος της Pan Systems Pyongyang στη Μαλαισία. Η Pan Systems Pyongyang έχει καταχωριστεί από την ότι υποστηρίζει την αποφυγή των κυρώσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών μέσω της προσπάθειας πώλησης όπλων και σχετικού υλικού στην Ερυθραία. Επίσης η Pan Systems ελέγχεται και εργάζεται εξ ονόματος της Γενικής Υπηρεσίας Αναγνώρισης, η οποία έχει καταχωριστεί από τον ΟΗΕ.
                     Κατέχει πολλαπλούς λογαριασμούς στη Μαλαισία στο όνομα εταιρειών-βιτρίνας της “Glocom”, η οποία με τη σειρά της είναι εταιρεία-βιτρίνα της καταχωρισμένης οντότητας Pan Systems Pyongyang.

                     9.

                     PARK Young Han

                     22.1.2018

                     Διευθυντής της Beijing New Technology, η οποία ταυτοποιήθηκε από την ομάδα εμπειρογνωμόνων του ΟΗΕ ως εταιρεία-βιτρίνα της KOMID. Η KOMID καταχωρίστηκε από την επιτροπή κυρώσεων τον Απρίλιο του 2009 και αποτελεί την κυριότερη οντότητα της ΛΔΚ που δραστηριοποιείται πρωτίστως στο εμπόριο όπλων και την εξαγωγή υλικών και εξοπλισμού που σχετίζονται με βαλλιστικούς πυραύλους και συμβατικά όπλα.
                     Νόμιμος εκπρόσωπος της Guancaiweixing Trading Co., Ltd, η οποία ταυτοποιήθηκε από την ομάδα εμπειρογνωμόνων του ΟΗΕ ως φορτωτής φορτίου ειδών στρατιωτικού εξοπλισμού με προορισμό την Ερυθραία σε πλοίο που κρατήθηκε τον Αύγουστο του 2012.

                     10.

                     RYANG Su Nyo

                     Ημερομηνία γέννησης: 11.8.1959
                     Τόπος γέννησης: Ιαπωνία

                     22.1.2018

                     Διευθυντής της Pan Systems Pyongyang. Η Pan Systems Pyongyang έχει καταχωριστεί από την Ένωση και υποστηρίζει την αποφυγή των κυρώσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών μέσω της προσπάθειας πώλησης όπλων και σχετικού υλικού στην Ερυθραία. Επίσης η Pan Systems ελέγχεται και εργάζεται εξ ονόματος της Γενικής Υπηρεσίας Αναγνώρισης, η οποία έχει καταχωριστεί από τον ΟΗΕ.

                     11.

                     PYON Won Gun

                     Ημερομηνία γέννησης: 13.3.1968
                     Τόπος γέννησης: S. Phyongan
                     Αριθ. υπηρεσιακού διαβατηρίου: 836220035
                     Αριθ. διαβατηρίου: 290220142

                     22.1.2018

                     Διευθυντής της Glocom, εταιρείας-βιτρίνας της Pan Systems Pyongyang. Η Pan Systems Pyongyang έχει καταχωριστεί από την Ένωση και βοηθά στην αποφυγή των κυρώσεων που επέβαλε το Συμβούλιο Ασφαλείας των Ηνωμένων Εθνών μέσω της προσπάθειας πώλησης όπλων και σχετικού υλικού στην Ερυθραία. Επίσης η Pan Systems ελέγχεται και εργάζεται εξ ονόματος της Γενικής Υπηρεσίας Αναγνώρισης, η οποία έχει καταχωριστεί από τον ΟΗΕ.
                     Η Glocom προωθεί εξοπλισμό ραδιοεπικοινωνίας για στρατιωτικές και παραστρατιωτικές οργανώσεις.
                     Ο Pyon Won Gun ταυτοποιήθηκε επίσης από την ομάδα εμπειρογνωμόνων του ΟΗΕ ως υπήκοος ΛΔΚ που διευθύνει την Pan Systems Pyongyang.

                     12.

                     PAE Won Chol

                     Ημερομηνία γέννησης: 30.8.1969
                     Τόπος γέννησης: Πιονγιάνγκ
                     Αριθ. διπλωματικού διαβατηρίου: 654310150

                     22.1.2018

                     Ο Pyon Won Chol ταυτοποιήθηκε, επίσης, από την ομάδα εμπειρογνωμόνων του ΟΗΕ ως υπήκοος ΛΔΚ που διευθύνει την Pan Systems Pyongyang. Η Pan Systems Pyongyang έχει καταχωριστεί από την Ένωση και βοηθά στην αποφυγή των κυρώσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών μέσω της προσπάθειας πώλησης όπλων και σχετικού υλικού στην Ερυθραία. Επίσης η Pan Systems ελέγχεται και εργάζεται εξ ονόματος της Γενικής Υπηρεσίας Αναγνώρισης, η οποία έχει καταχωριστεί από τον ΟΗΕ…

                     13.

                     RI Sin Song

                     22.1.2018

                     Ο Ri Sin Song ταυτοποιήθηκε από την ομάδα εμπειρογνωμόνων του ΟΗΕ ως υπήκοος ΛΔΚ που διευθύνει την Pan Systems Pyongyang. Η Pan Systems Pyongyang έχει καταχωριστεί από την Ένωση και βοηθά στην αποφυγή των κυρώσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών μέσω της προσπάθειας πώλησης όπλων και σχετικού υλικού στην Ερυθραία. Επίσης η Pan Systems ελέγχεται και εργάζεται εξ ονόματος της Γενικής Υπηρεσίας Αναγνώρισης, η οποία έχει καταχωριστεί από τον ΟΗΕ.

                     14.

                     KIM Sung Su

                     22.1.2018

                     Ο Kim Sung Su ταυτοποιήθηκε από την ομάδα εμπειρογνωμόνων του ΟΗΕ ως αντιπρόσωπος της Pan Systems Pyongyang στην Κίνα. Η Pan Systems Pyongyang έχει καταχωριστεί από την Ένωση και βοηθά στην αποφυγή των κυρώσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών μέσω της προσπάθειας πώλησης όπλων και σχετικού υλικού στην Ερυθραία. Επίσης η Pan Systems ελέγχεται και εργάζεται εξ ονόματος της Γενικής Υπηρεσίας Αναγνώρισης, η οποία έχει καταχωριστεί από τον ΟΗΕ.

                     15.

                     KIM Pyong Chol

                     22.1.2018

                     Ο Kim Pyong Chol ταυτοποιήθηκε από την ομάδα εμπειρογνωμόνων του ΟΗΕ ως υπήκοος ΛΔΚ που διευθύνει την Pan Systems Pyongyang. Η Pan Systems Pyongyang έχει καταχωριστεί από την Ένωση και βοηθά στην αποφυγή των κυρώσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών μέσω της προσπάθειας πώλησης όπλων και σχετικού υλικού στην Ερυθραία. Επίσης η Pan Systems ελέγχεται και εργάζεται εξ ονόματος της Γενικής Υπηρεσίας Αναγνώρισης, η οποία έχει καταχωριστεί από τον ΟΗΕ.

                     16.

                     CHOE Kwang Su

                     Τρίτος γραμματέας πρεσβεία ΛΔΚ Νότια Αφρική
                     Ημερομηνία γέννησης: 20.4.1955
                     Αριθ. διαβατηρίου: 381210143 (ημ. λήξης: 3.6.2016)

                     22.1.2018

                     Ο Choe Kwang Su ταυτοποιήθηκε από την ομάδα εμπειρογνωμόνων του ΟΗΕ ως αντιπρόσωπος της Haegeumgang Trading Company. Υπό την ιδιότητα αυτή ο Choe Kwang Su υπέγραψε σύμβαση στρατιωτικής συνεργασίας μεταξύ ΛΔΚ και Μοζαμβίκης κατά παράβαση των απαγορεύσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών. Η σύμβαση αφορούσε την προμήθεια όπλων και σχετικού υλικού στη Monte Binga, εταιρεία ελεγχόμενη από την κυβέρνηση της Μοζαμβίκης.

                     17.

                     PAK In Su
                     Άλλως Daniel Pak

                     Ημερομηνία γέννησης: 22.5.1957
                     Τόπος γέννησης: N. Hamgyong
                     Αριθ. διπλωματικού διαβατηρίου: 290221242

                     22.1.2018

                     Ο Pak In Su ταυτοποιήθηκε από την ομάδα εμπειρογνωμόνων του ΟΗΕ ως εμπλεκόμενος σε δραστηριότητες σχετικές με την πώληση άνθρακα από τη ΛΔΚ στη Μαλαισία κατά παράβαση των απαγορεύσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών.

                     18.

                     SON Young- Nam

                     Πρώτος γραμματέας πρεσβεία ΛΔΚ Μπανγκλαντές

                     22.1.2018

                     Ο Son Young-Nam ταυτοποιήθηκε από την ομάδα εμπειρογνωμόνων του ΟΗΕ ως εμπλεκόμενος σε παράνομη διακίνηση χρυσού και άλλων ειδών προς τη ΛΔΚ κατά παράβαση των απαγορεύσεων που επιβλήθηκαν με τις αποφάσεις του Συμβουλίου Ασφαλείας των Ηνωμένων Εθνών.»


title: Εκτελεστικός κανονισμός (ΕΕ) 2018/99 της Επιτροπής, της 22ας Ιανουαρίου 2018, για την τροποποίηση του εκτελεστικού κανονισμού (ΕΕ) 2015/2378 όσον αφορά τη μορφή και τις προϋποθέσεις κοινοποίησης για την ετήσια αξιολόγηση της αποτελεσματικότητας της αυτόματης ανταλλαγής πληροφοριών και τον κατάλογο στατιστικών στοιχείων που πρέπει να παρέχουν τα κράτη μέλη για τους σκοπούς της αξιολόγησης της οδηγίας 2011/16/ΕΕ του Συμβουλίου

text:
               23.1.2018

               EL

               Επίσημη Εφημερίδα της Ευρωπαϊκής Ένωσης

               L 17/29

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/99 ΤΗΣ ΕΠΙΤΡΟΠΉΣ
   της 22ας Ιανουαρίου 2018
   για την τροποποίηση του εκτελεστικού κανονισμού (ΕΕ) 2015/2378 όσον αφορά τη μορφή και τις προϋποθέσεις κοινοποίησης για την ετήσια αξιολόγηση της αποτελεσματικότητας της αυτόματης ανταλλαγής πληροφοριών και τον κατάλογο στατιστικών στοιχείων που πρέπει να παρέχουν τα κράτη μέλη για τους σκοπούς της αξιολόγησης της οδηγίας 2011/16/ΕΕ του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/16/EE του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΚ (1), και ιδίως το άρθρο 23 παράγραφοι 3 και 4,
   Εκτιμώντας τα ακόλουθα:

               (1)

               Το άρθρο 23 παράγραφος 3 της οδηγίας 2011/16/ΕΕ προβλέπει ετήσια αξιολόγηση της αποτελεσματικότητας της αυτόματης ανταλλαγής πληροφοριών, την οποία τα κράτη μέλη πρέπει να κοινοποιούν στην Επιτροπή.

               (2)

               Το άρθρο 23 παράγραφος 4 της οδηγίας 2011/16/ΕΕ προβλέπει κατάλογο στατιστικών στοιχείων που πρέπει να παρέχουν τα κράτη μέλη για τους σκοπούς της αξιολόγησης της εν λόγω οδηγίας.

               (3)

               Ο κατάλογος δεν περιλαμβάνει στατιστικά στοιχεία όσον αφορά την υποχρεωτική ανταλλαγή πληροφοριών σύμφωνα με το άρθρο 8α της οδηγίας 2011/16/ΕΕ, διότι τα εν λόγω δεδομένα θα συλλέγονται από την Επιτροπή από το κεντρικό ευρετήριο που θεσπίζεται σύμφωνα με το άρθρο 21 παράγραφος 5 της οδηγίας 2011/16/ΕΕ.

               (4)

               Ο εκτελεστικός κανονισμός (ΕΕ) 2015/2378 της Επιτροπής (2), θα πρέπει, επομένως, να τροποποιηθεί αναλόγως.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διοικητικής Συνεργασίας για τη Φορολογία,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του εκτελεστικού κανονισμού (ΕΕ) 2015/2378
   Ο εκτελεστικός κανονισμός (ΕΕ) 2015/2378 τροποποιείται ως εξής:

               1)

               παρεμβάλλονται τα ακόλουθα άρθρα 2γ και 2δ:
               «Άρθρο 2γ
               Μορφή και προϋποθέσεις για την κοινοποίηση της ετήσιας αξιολόγησης
               1.   Το έντυπο για την κοινοποίηση της ετήσιας αξιολόγησης της αποτελεσματικότητας της αυτόματης ανταλλαγής πληροφοριών, καθώς και των πρακτικών αποτελεσμάτων τα οποία επιτεύχθηκαν σύμφωνα με το άρθρο 23 παράγραφος 3 της οδηγίας 2011/16/ΕΕ, παρατίθεται στο παράρτημα VIII του παρόντος κανονισμού.
               2.   Πριν από την 1η Απριλίου κάθε έτους, τα κράτη μέλη κοινοποιούν με ηλεκτρονικά μέσα στην Επιτροπή την ετήσια αξιολόγηση, χρησιμοποιώντας το έντυπο που αναφέρεται στην παράγραφο 1. Η αξιολόγηση καλύπτει το χρονικό διάστημα του προηγούμενου ημερολογιακού έτους.
               Άρθρο 2δ
               Κατάλογος στατιστικών στοιχείων
               1.   Ο κατάλογος στατιστικών στοιχείων που απαιτούνται για όλες τις μορφές διοικητικής συνεργασίας, εκτός από την υποχρεωτική αυτόματη ανταλλαγή πληροφοριών, σύμφωνα με το άρθρο 23 παράγραφος 4 της οδηγίας 2011/16/ΕΕ, παρατίθεται στο παράρτημα IX του παρόντος κανονισμού.
               Ο κατάλογος στατιστικών στοιχείων που απαιτούνται για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 1 της οδηγίας 2011/16/ΕΕ παρατίθεται στο παράρτημα X του παρόντος κανονισμού.
               Ο κατάλογος στατιστικών στοιχείων που απαιτούνται για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 3α της οδηγίας 2011/16/ΕΕ παρατίθεται στο παράρτημα XI του παρόντος κανονισμού.
               Ο κατάλογος στατιστικών στοιχείων που απαιτούνται για την υποχρεωτική αυτόματη ανταλλαγή πληροφοριών σύμφωνα με το άρθρο 8αα της οδηγίας 2011/16/ΕΕ παρατίθεται στο παράρτημα XII του παρόντος κανονισμού.
               2.   Πριν από την 1η Απριλίου κάθε έτους, τα κράτη μέλη κοινοποιούν με ηλεκτρονικά μέσα στην Επιτροπή τα στατιστικά στοιχεία για όλες τις μορφές διοικητικής συνεργασίας, εκτός από την υποχρεωτική αυτόματη ανταλλαγή πληροφοριών, σύμφωνα με τον κατάλογο που παρατίθεται στο παράρτημα IX, όσον αφορά το προηγούμενο ημερολογιακό έτος.
               3.   Πριν από την 1η Νοεμβρίου κάθε έτους, τα κράτη μέλη κοινοποιούν με ηλεκτρονικά μέσα στην Επιτροπή τα στατιστικά στοιχεία για την υποχρεωτική αυτόματη ανταλλαγή πληροφοριών σύμφωνα με τον κατάλογο που παρατίθεται στο παράρτημα X, στο παράρτημα XI και στο παράρτημα XII.»

               2)

               Προστίθενται τα παραρτήματα VIII, IX, X, XI και XII, όπως παρατίθενται στο παράρτημα του παρόντος κανονισμού.

         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 64 της 11.3.2011, σ. 1.

      (2)  Εκτελεστικός κανονισμός (ΕΕ) 2015/2378 της Επιτροπής, της 15ης Δεκεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας και την κατάργηση του εκτελεστικού κανονισμού (ΕΕ) αριθ. 1156/2012 (ΕΕ L 332 της 18.12.2015, σ. 19).

      ΠΑΡΑΡΤΗΜΑ
      Τα ακόλουθα παραρτήματα προστίθενται στον εκτελεστικό κανονισμό (ΕΕ) 2015/2378:
      «
            ΠΑΡΑΡΤΗΜΑ VIII

               Έντυπο που αναφέρεται στο άρθρο 2γ

            Το έντυπο για την κοινοποίηση σύμφωνα με το άρθρο 23 παράγραφος 3 της οδηγίας 2011/16/ΕΕ καλύπτει τις εξής πληροφορίες:

                        —

                        Προσδιορισμό του κράτους μέλους που απαντά στο ερωτηματολόγιο

                        —

                        Διαθεσιμότητα πληροφοριών στο κράτος μέλος

                        —

                        Παρακολούθηση του κατά πόσον έχουν αποσταλεί ετήσιες διμερείς ανατροφοδοτήσεις σύμφωνα με το άρθρο 14 παράγραφος 2

                        —

                        Αποτελεσματικότητα της αυτόματης ανταλλαγής πληροφοριών:

                                    —

                                    Επεξεργασία των πληροφοριών που ελήφθησαν και κύρια συνολικά τεχνικά (ΤΠ) ζητήματα που ανέκυψαν

                                    —

                                    Ποιότητα των πληροφοριών που ελήφθησαν, συμπεριλαμβανομένου προσδιορισμού των παραληπτών/μερών· ζητήματα όσον αφορά το περιεχόμενο των πληροφοριών που παρελήφθησαν και συναφείς προτάσεις

                                    —

                                    Χρήση για σκοπούς συμμόρφωσης και αποτελεσματικότητα, συμπεριλαμβανομένης της χρησιμότητας των πληροφοριών καταρχήν· τρέχουσα και μελλοντική χρήση των πληροφοριών· χρήση πληροφοριών ανά φορολογικό τομέα· ενθάρρυνση της διοικητικής συνεργασίας με τη χρήση των πληροφοριών που ελήφθησαν

                                    —

                                    Πρακτικά αποτελέσματα που επιτεύχθηκαν, στα οποία περιέχεται συνολικό αποτέλεσμα (συμπεριλαμβανομένων των ειδικών έργων)· συγκεκριμένο αποτέλεσμα από τα ειδικά έργα· διοικητικές και λοιπές σχετικές δαπάνες για την αυτόματη ανταλλαγή πληροφοριών, την ανάπτυξη και εφαρμογή· διοικητικές δαπάνες για επαναλαμβανόμενες δραστηριότητες αυτόματης ανταλλαγής πληροφοριών· άλλες σχετικές δαπάνες για δραστηριότητες φορολογικής συμμόρφωσης· θετικές και αρνητικές εμπειρίες· κύριες πτυχές που δημιουργούν διαφορές και οδηγούν σε δικαστικές διαδικασίες

                                    —

                                    Ποσοστό επιτυχίας όσον αφορά την υποχρέωση κοινοποίησης των εκθέσεων ανά χώρα στα οικεία κράτη μέλη (αριθμός ανά χώρα εκθέσεων που ελήφθησαν από τις φορολογικές αρχές των άλλων κρατών μελών/Αριθμός εκθέσεων ανά χώρα που πρέπει να ληφθούν από τις φορολογικές αρχές άλλων κρατών μελών)

                                    —

                                    Ποσοστό συμμόρφωσης των Αναφερουσών Οντοτήτων όσον αφορά την υποχρέωση υποβολής εκθέσεων ανά χώρα (αριθμός εκθέσεων ανά χώρα που ελήφθησαν/Αριθμός εκθέσεων ανά χώρα που πρέπει να υποβληθούν)

                                    —

                                    Κατάλογο τυχόν περιοχών δικαιοδοσίας στις οποίες βρίσκονται Τελικές Μητρικές Οντότητες Αναφερουσών Οντοτήτων εγκατεστημένων στην Ένωση, αλλά δεν έχουν υποβληθεί ή ανταλλαγεί πλήρεις εκθέσεις ανά χώρα.

            ΠΑΡΑΡΤΗΜΑ IX

               Κατάλογος που αναφέρεται στο άρθρο 2δ

            Τα στατιστικά στοιχεία που απαιτούνται για τις μορφές διοικητικής συνεργασίας, εκτός από την υποχρεωτική αυτόματη ανταλλαγή πληροφοριών που προβλέπεται στο άρθρο 23 παράγραφος 4 της οδηγίας 2011/16/ΕΕ, καλύπτουν τις ακόλουθες πληροφορίες:

                        —

                        Προσδιορισμό του κράτους μέλους

                        —

                        Έτος

                        —

                        Μέρος A: Στατιστικά στοιχεία ανά κράτος μέλος σχετικά με την ανταλλαγή πληροφοριών

                                    —

                                    για την ανταλλαγή πληροφοριών κατόπιν αιτήματος (άρθρο 5, άρθρο 6, άρθρο 7 της οδηγίας 2011/16/ΕΕ)

                                                —

                                                Αριθμό των αιτημάτων που απεστάλησαν

                                                —

                                                Αριθμό των απαντήσεων που παρελήφθησαν

                                                —

                                                Αριθμό των πλήρων απαντήσεων που παρελήφθησαν εντός έξι μηνών

                                                —

                                                Αριθμό των απαντήσεων για τις οποίες (μέρος ή το σύνολό τους) ελήφθησαν πληροφορίες εντός δύο μηνών

                                                —

                                                Αριθμό των αιτημάτων που παρελήφθησαν

                                                —

                                                Αριθμό των απαντήσεων που απεστάλησαν

                                                —

                                                Αριθμός αρνήσεων βάσει του άρθρου 17 της οδηγίας 2011/16/ΕΕ

                                    —

                                    για την αυθόρμητη ανταλλαγή πληροφοριών (άρθρο 9 και άρθρο 10 της οδηγίας 2011/16/ΕΕ)

                                                —

                                                Αριθμό των αυθόρμητων ανταλλαγών που απεστάλησαν

                                                —

                                                Αριθμό των αυθόρμητων ανταλλαγών που παρελήφθησαν

                                                —

                                                Αριθμό των διασυνοριακών αποφάσεων που απεστάλησαν

                                                —

                                                Αριθμό των διασυνοριακών αποφάσεων που παρελήφθησαν

                                                —

                                                Αριθμό των μονομερών εκ των προτέρων συμφωνιών ενδοομιλικής τιμολόγησης που απεστάλησαν

                                                —

                                                Αριθμό των μονομερών εκ των προτέρων συμφωνιών ενδοομιλικής τιμολόγησης που παρελήφθησαν

                        —

                        Μέρος B: Στατιστικά στοιχεία για τις άλλες μορφές διοικητικής συνεργασίας

                                    —

                                    για την παρουσία στα γραφεία των διοικητικών υπηρεσιών και τη συμμετοχή στις διοικητικές έρευνες (άρθρο 11 της οδηγίας 2011/16/ΕΕ)

                                                —

                                                Αριθμό των εισερχόμενων παρουσιών στα γραφεία των διοικητικών υπηρεσιών και συμμετοχή στις διοικητικές έρευνες

                                    —

                                    για τους ταυτόχρονους ελέγχους (άρθρο 12 της οδηγίας 2011/16/ΕΕ)

                                                —

                                                Αριθμό των ταυτόχρονων ελέγχων που έχει κινήσει το κράτος μέλος

                                                —

                                                Αριθμό των ταυτόχρονων ελέγχων στους οποίους έχει συμμετάσχει το κράτος μέλος

                                    —

                                    για τα αιτήματα κοινοποίησης (άρθρο 13 της οδηγίας 2011/16/ΕΕ)

                                                —

                                                Αριθμό των αιτημάτων κοινοποίησης που απεστάλησαν

                                                —

                                                Αριθμό των αιτημάτων κοινοποίησης που παρελήφθησαν

                                    —

                                    για την ανατροφοδότηση (άρθρο 14 της οδηγίας 2011/16/ΕΕ)

                                                —

                                                Αριθμό των αιτημάτων ανατροφοδότησης που απεστάλησαν

                                                —

                                                Αριθμό των ανατροφοδοτήσεων που παρελήφθησαν

                                                —

                                                Αριθμό των αιτημάτων ανατροφοδότησης που παρελήφθησαν

                                                —

                                                Αριθμό των ανατροφοδοτήσεων που απεστάλησαν

                        —

                        Μέρος Γ: Στατιστικά στοιχεία σχετικά με τα εκτιμώμενα πρόσθετα έσοδα ή την αύξηση του βεβαιωθέντος φόρου λόγω της διοικητικής συνεργασίας. Οι πληροφορίες στο παρόν τμήμα είναι προαιρετικές.

                                    —

                                    Από την ανταλλαγή πληροφοριών κατόπιν αιτήματος

                                    —

                                    Από την αυθόρμητη ανταλλαγή πληροφοριών

                                    —

                                    Ως αποτέλεσμα του ταυτόχρονου ελέγχου

                                    —

                                    Συνολικό ποσό και αριθμός υποθέσεων.

            ΠΑΡΑΡΤΗΜΑ X

               Κατάλογος που αναφέρεται στο άρθρο 2δ

            Τα στατιστικά στοιχεία που απαιτούνται για την υποχρεωτική αυτόματη ανταλλαγή πληροφοριών σύμφωνα με το άρθρο 23 παράγραφος 4 της οδηγίας 2011/16/ΕΕ σχετικά με τις κατηγορίες εισοδήματος και κεφαλαίου που αναφέρονται στο άρθρο 8 παράγραφος 1 της εν λόγω οδηγίας καλύπτουν τις ακόλουθες πληροφορίες:

                        —

                        Για όλες τις κατηγορίες εισοδήματος και κεφαλαίου που αναφέρονται στο άρθρο 8 παράγραφος 1 της οδηγίας 2011/16/ΕΕ: στατιστικά στοιχεία για το μήνυμα και τον φορολογούμενο

                        —

                        Σε περίπτωση εισοδήματος από απασχόληση και αμοιβές διοικητικών στελεχών: στατιστικά στοιχεία για το μήνυμα και τον αποδέκτη, για το μήνυμα και τον φορολογούμενο, τον αποδέκτη και τη σχέση, τον φορολογούμενο και τη σχέση, τον παραλήπτη και το εισόδημα,

                        —

                        Στην περίπτωση συντάξεων: στατιστικά στοιχεία για το μήνυμα και τον αποδέκτη, για το μήνυμα και τον φορολογούμενο, τον αποδέκτη, τον φορολογούμενο, τον σύστημα, το εισόδημα

                        —

                        Στην περίπτωση προϊόντων ασφάλειας ζωής: στατιστικά στοιχεία για το μήνυμα και το ασφαλιστήριο, το ασφαλιστήριο συνολικά, το γεγονός

                        —

                        Στην περίπτωση κυριότητας ακίνητης περιουσίας και εισοδήματος από αυτήν: στατιστικά στοιχεία για το μήνυμα και τον αντισυμβαλλόμενο, τον αντισυμβαλλόμενο συνολικά, την ποσότητα και την αξία της περιουσίας, την ποσότητα και την αξία της συναλλαγής, την ποσότητα και την αξία του σχετικού με δάνειο γεγονότος, την ποσότητα και την αξία του εισοδήματος του δικαιούχου

                        —

                        Στην περίπτωση των μηνυμάτων για το καθεστώς: στατιστικά στοιχεία σχετικά με το μήνυμα για το καθεστώς, το σφάλμα μηνύματος για το καθεστώς

                        —

                        Στην περίπτωση μηνυμάτων μηδενικών δεδομένων: στατιστικά στοιχεία για το μήνυμα μηδενικών δεδομένων.

            ΠΑΡΑΡΤΗΜΑ XI

               Κατάλογος που αναφέρεται στο άρθρο 2δ

            Τα στατιστικά στοιχεία που απαιτούνται για την υποχρεωτική αυτόματη ανταλλαγή πληροφοριών σύμφωνα με το άρθρο 8 παράγραφος 3α της οδηγίας 2011/16/ΕΕ, βάσει του άρθρου 23 παράγραφος 4 της εν λόγω οδηγίας, καλύπτουν τις ακόλουθες πληροφορίες:

                        —

                        Ανά μήνυμα, στατιστικά στοιχεία σχετικά με τη χώρα καταγωγής και τη χώρα προορισμού, τον συνολικό αριθμό εγγραφών, τα συνολικά ποσά πληρωμών

                        —

                        Ανά χώρα προέλευσης, στατιστικά στοιχεία σχετικά με τον συνολικό αριθμό των δηλούντων χρηματοπιστωτικών ιδρυμάτων, τα συνολικά ποσά πληρωμών

                        —

                        Ανά μοναδικό λογαριασμό, στατιστικά στοιχεία σχετικά με την ποσότητα δικαιούχων λογαριασμού, την κατηγορία πληρωμής, το ποσό ανά κατηγορία πληρωμής

                        —

                        Ανά λογαριασμό, στατιστικά στοιχεία σχετικά με τον τύπο δικαιούχου λογαριασμού, τον αριθμό φορολογικού μητρώου ή λειτουργικό ισοδύναμο του δικαιούχου του λογαριασμού, τη χώρα διαμονής του δικαιούχου του λογαριασμού, το φυσικό πρόσωπο ως δικαιούχο του λογαριασμού, τον κλειστό λογαριασμό, τον αδρανή λογαριασμό

                        —

                        Ανά δικαιούχο λογαριασμού, στατιστικά στοιχεία σχετικά με τον τύπο του ελέγχοντος προσώπου, τον αριθμό φορολογικού μητρώου ή λειτουργικό ισοδύναμο του ελέγχοντος προσώπου, τη χώρα διαμονής του ελέγχοντος προσώπου, το φυσικό πρόσωπο ως ελέγχον πρόσωπο.

            ΠΑΡΑΡΤΗΜΑ XII

               Κατάλογος που αναφέρεται στο άρθρο 2δ

            Τα στατιστικά στοιχεία που απαιτούνται για την υποχρεωτική αυτόματη ανταλλαγή πληροφοριών σύμφωνα με το άρθρο 8αα της οδηγίας 2011/16/ΕΕ, βάσει του άρθρου 23 παράγραφος 4 της εν λόγω οδηγίας, καλύπτουν τις ακόλουθες πληροφορίες:

                        —

                        Αριθμό εκθέσεων ανά χώρα που ελήφθησαν απόΑναφέρουσες Οντότητες

                        —

                        Αριθμό εκθέσεων ανά χώρα που πρέπει να υποβληθούν από Αναφέρουσες Οντότητες, αλλά δεν έχουν παραληφθεί ή υποβλήθηκε μόνο μερική έκθεση, κατανομή ανά περιοχές δικαιοδοσίας των Τελικών Μητρικών Οντοτήτων

                        —

                        Αριθμό εκθέσεων ανά χώρα που παρελήφθησαν από κάθε άλλο κράτος μέλος.

                        —

                        Αριθμό εκθέσεων ανά χώρα που έπρεπε να παραληφθούν, αλλά δεν παρελήφθησαν, από κάθε άλλο κράτος μέλος.

                        —

                        Αριθμό εκθέσεων ανά χώρα που απεστάλησαν σε κάθε άλλο κράτος μέλος.

                  »


title: Εκτελεστικός κανονισμός (ΕΕ) 2018/95 της Επιτροπής, της 9ης Ιανουαρίου 2018, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Slavonski med» (ΠΟΠ)]

text:
               23.1.2018

               EL

               Επίσημη Εφημερίδα της Ευρωπαϊκής Ένωσης

               L 17/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/95 ΤΗΣ ΕΠΙΤΡΟΠΉΣ
   της 9ης Ιανουαρίου 2018
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Slavonski med» (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Κροατία για την καταχώριση της ονομασίας «Slavonski med», δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή, βάσει του άρθρου 51 του κανονισμού (ΕΕ) αριθ. 1151/2012, η ονομασία «Slavonski med» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ονομασία «Slavonski med» (ΠΟΠ) καταχωρίζεται.
   Η ονομασία που αναφέρεται στο πρώτο εδάφιο αφορά προϊόν της κλάσης 1.4. Λοιπά προϊόντα ζωικής προέλευσης (αυγά, μέλι, διάφορα γαλακτοκομικά προϊόντα πλην βουτύρου κ.λπ.) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Ιανουαρίου 2018.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 292 της 2.9.2017, σ. 7.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) 2018/106 της Επιτροπής, της 10ης Ιανουαρίου 2018, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Saint-Nectaire» (ΠΟΠ)]

text:
               24.1.2018

               EL

               Επίσημη Εφημερίδα της Ευρωπαϊκής Ένωσης

               L 19/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/106 ΤΗΣ ΕΠΙΤΡΟΠΉΣ
   της 10ης Ιανουαρίου 2018
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Saint-Nectaire» (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης ονομασίας προέλευσης «Saint-Nectaire», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε από τον κανονισμό (ΕΕ) 2015/1003 (3).

               (2)

               Με επιστολή της 7ης Μαρτίου 2017, οι γαλλικές αρχές κοινοποίησαν στην Επιτροπή ότι είχε χορηγηθεί μεταβατική περίοδος, δυνάμει του άρθρου 15 παράγραφος 4 του κανονισμού (ΕΕ) αριθ. 1151/2012, με καταληκτική ημερομηνία την 31η Δεκεμβρίου 2021, σε δύο επιχειρήσεις εγκατεστημένες στην επικράτειά τους που πληρούν τις προϋποθέσεις του εν λόγω άρθρου σύμφωνα με την απόφαση της 15ης Φεβρουαρίου 2017 σχετικά με την προστατευόμενη ονομασία προέλευσης «Saint-Nectaire», η οποία δημοσιεύθηκε στις 23 Φεβρουαρίου 2017 στην Επίσημη Εφημερίδα της Γαλλικής Δημοκρατίας. Κατά τη διάρκεια της εθνικής διαδικασίας ένστασης οι εν λόγω επιχειρήσεις, οι οποίες διέθεταν νομίμως στο εμπόριο το τυρί «Saint-Nectaire» σε συνεχή βάση κατά τη διάρκεια των πέντε τουλάχιστον ετών πριν από την υποβολή της αίτησης, υπέβαλαν ένσταση σχετικά με την πυκνότητα βόσκησης ανά εκτάριο κύριας χορτολιβαδικής έκτασης των εκμεταλλεύσεων με μείωση του ποσοστού πυκνότητας βόσκησης των εκμεταλλεύσεων από 1,4 ΜΜΖ/εκτάριο σε 1,3 ΜΜΖ/εκτάριο. Οι συγκεκριμένες επιχειρήσεις είναι οι ακόλουθες: GAEC Noilhat, Noilhat 63690 Tauves και GAEC de l'Eau verte, Lamur, 63113 Picherande.

               (3)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (4).

               (4)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Saint-Nectaire» (ΠΟΠ).
   Άρθρο 2
   Η προστασία που χορηγείται δυνάμει του άρθρου 1 υπόκειται στη μεταβατική περίοδο που χορηγήθηκε από τη Γαλλία μετά την απόφαση της 15ης Φεβρουαρίου 2017 σχετικά με την προστατευόμενη ονομασία προέλευσης «Saint-Nectaire», η οποία δημοσιεύθηκε στις 23 Φεβρουαρίου 2017 στην Επίσημη Εφημερίδα της Γαλλικής Δημοκρατίας, δυνάμει του άρθρου 15 παράγραφος 4 του κανονισμού (ΕΕ) αριθ. 1151/2012, στις επιχειρήσεις που πληρούν τις προϋποθέσεις του εν λόγω άρθρου.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Ιανουαρίου 2018.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώριση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 του Συμβουλίου (ΕΕ L 148 της 21.6.1996, σ. 1).

      (3)  Εκτελεστικός κανονισμός (ΕΕ) 2015/1003 της Επιτροπής, της 22ας Ιουνίου 2015, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Saint-Nectaire (ΠΟΠ)] (ΕΕ L 161 της 26.6.2015, σ. 6).

      (4)  ΕΕ C 299 της 9.9.2017, σ. 7.


title: Εκτελεστικός κανονισμός (ΕΕ) 2018/107 της Επιτροπής, της 12ης Ιανουαρίου 2018, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Jajca izpod Kamniških planin» (ΠΓΕ)]

text:
               24.1.2018

               EL

               Επίσημη Εφημερίδα της Ευρωπαϊκής Ένωσης

               L 19/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/107 ΤΗΣ ΕΠΙΤΡΟΠΉΣ
   της 12ης Ιανουαρίου 2018
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Jajca izpod Kamniških planin» (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50, παράγραφος 2, στοιχείο α), του κανονισμού (ΕΕ) αριθ. 1151/2012, η αίτηση που υπέβαλε η Σλοβενία για την καταχώρηση της ονομασίας «Jajca izpod Kamniških planin», δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή, βάσει του άρθρου 51 του κανονισμού (ΕΕ) αριθ. 1151/2012, η ονομασία «Jajca izpod Kamniških planin» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ονομασία «Jajca izpod Kamniških planin» (ΠΓΕ) καταχωρίζεται.
   Η ονομασία που αναφέρεται στο πρώτο εδάφιο αφορά προϊόν της κλάσης 1.4. Λοιπά προϊόντα ζωικής προέλευσης (αυγά, μέλι, διάφορα γαλακτοκομικά προϊόντα πλην βουτύρου κ.λπ.) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιανουαρίου 2018.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 296 της 7.9.2017, σ. 20.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) 2018/112 της Επιτροπής, της 24ης Ιανουαρίου 2018, για την ανανέωση της έγκρισης της δραστικής ουσίας χαμηλού κινδύνου laminarin, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               25.1.2018

               EL

               Επίσημη Εφημερίδα της Ευρωπαϊκής Ένωσης

               L 20/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/112 ΤΗΣ ΕΠΙΤΡΟΠΉΣ
   της 24ης Ιανουαρίου 2018
   για την ανανέωση της έγκρισης της δραστικής ουσίας χαμηλού κινδύνου laminarin, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 22 παράγραφος 1 σε συνδυασμό με το άρθρο 20 παράγραφος 1,
   Εκτιμώντας τα ακόλουθα:

               (1)

               Με την οδηγία 2005/3/ΕΚ της Επιτροπής (2) η ουσία laminarin συμπεριελήφθη ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρούνται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

               (3)

               Η έγκριση της δραστικής ουσίας laminarin, όπως ορίζεται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, λήγει στις 31 Ιουλίου 2018.

               (4)

               Υποβλήθηκε αίτηση για την ανανέωση της έγκρισης της ουσίας laminarin, σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (5), εντός της χρονικής περιόδου που ορίζεται στο εν λόγω άρθρο.

               (5)

               Ο αιτών υπέβαλε τους συμπληρωματικούς φακέλους που απαιτούνται σύμφωνα με το άρθρο 6 του εκτελεστικού κανονισμού (ΕΕ) αριθ. 844/2012. Το κράτος μέλος-εισηγητής διαπίστωσε ότι η αίτηση ήταν πλήρης.

               (6)

               Το κράτος μέλος-εισηγητής εκπόνησε έκθεση αξιολόγησης της ανανέωσης σε συνεννόηση με το κράτος μέλος-συνεισηγητή και την υπέβαλε στην Ευρωπαϊκή Αρχή για την Ασφάλεια των Τροφίμων («η Αρχή») και στην Επιτροπή στις 22 Απριλίου 2016.

               (7)

               Η Αρχή γνωστοποίησε την έκθεση αξιολόγησης της ανανέωσης στον αιτούντα και στα κράτη μέλη για υποβολή παρατηρήσεων και διαβίβασε τις παρατηρήσεις που έλαβε στην Επιτροπή. Η Αρχή κατέστησε επίσης διαθέσιμο στο κοινό τον συμπληρωματικό συνοπτικό φάκελο.

               (8)

               Στις 3 Μαΐου 2017 η Αρχή κοινοποίησε στην Επιτροπή το συμπέρασμά της (6) σχετικά με το αν η δραστική ουσία laminarin μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Στις 5 Οκτωβρίου 2017 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών το σχέδιο της έκθεσης ανανέωσης για την ουσία laminarin.

               (9)

               Ο αιτών είχε τη δυνατότητα να υποβάλει παρατηρήσεις επί της έκθεσης ανανέωσης.

               (10)

               Έχει αποδειχθεί για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει την ουσία laminarin ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Ως εκ τούτου, είναι σκόπιμο να ανανεωθεί η έγκριση της ουσίας laminarin.

               (11)

               Η εκτίμηση επικινδυνότητας για την ανανέωση της έγκρισης της ουσίας laminarin βασίζεται σε περιορισμένο αριθμό αντιπροσωπευτικών χρήσεων, όμως το γεγονός αυτό δεν επηρεάζει τις χρήσεις για τις οποίες μπορούν να εγκριθούν φυτοπροστατευτικά προϊόντα που περιέχουν την ουσία laminarin. Συνεπώς, είναι σκόπιμο να καταργηθεί ο περιορισμός στη χρήση μόνο ως ενεργοποιητή.

               (12)

               Η Επιτροπή θεωρεί, εξάλλου, ότι η ουσία laminarin είναι δραστική ουσία χαμηλού κινδύνου σύμφωνα με το άρθρο 22 του κανονισμού (ΕΚ) αριθ. 1107/2009. Η ουσία laminarin δεν είναι ουσία που προκαλεί ανησυχία και πληροί τις προϋποθέσεις που καθορίζονται στο σημείο 5 του παραρτήματος II του κανονισμού (ΕΚ) αριθ. 1107/2009. Η ουσία laminarin είναι ένας πολυσακχαρίτης που περιλαμβάνεται στα φαιοφύκη και βρίσκεται εκ φύσεως στο περιβάλλον. Η πρόσθετη έκθεση του ανθρώπου, των ζώων και του περιβάλλοντος σε χρήσεις που εγκρίθηκαν βάσει του κανονισμού (ΕΚ) αριθ. 1107/2009 αναμένεται να είναι αμελητέα σε σύγκριση με τη φυσική έκθεση.

               (13)

               Συνεπώς, είναι σκόπιμο να ανανεωθεί η έγκριση της ουσίας laminarin ως ουσίας χαμηλού κινδύνου.

               (14)

               Σύμφωνα με το άρθρο 20 παράγραφος 3 του κανονισμού (ΕΚ) αριθ. 1107/2009, σε συνδυασμό με το άρθρο 13 παράγραφος 4 του ίδιου κανονισμού, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (15)

               Με τον εκτελεστικό κανονισμό (ΕΕ) 2017/841 της Επιτροπής (7) παρατάθηκε η περίοδος έγκρισης της ουσίας laminarin, ώστε να μπορέσει να ολοκληρωθεί η διαδικασία ανανέωσης πριν από τη λήξη της έγκρισης της εν λόγω ουσίας. Ωστόσο, δεδομένου ότι η απόφαση σχετικά με την ανανέωση ελήφθη πριν από την παράταση της ημερομηνίας λήξης της έγκρισης, ο παρών κανονισμός θα πρέπει να εφαρμόζεται από την 1η Μαρτίου 2018.

               (16)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ανανέωση έγκρισης δραστικής ουσίας
   Η έγκριση της δραστικής ουσίας χαμηλού κινδύνου laminarin ανανεώνεται όπως ορίζεται στο παράρτημα I.
   Άρθρο 2
   Τροποποίηση του εκτελεστικού κανονισμού (ΕΕ) αριθ. 540/2011
   Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
   Άρθρο 3
   Έναρξη ισχύος και ημερομηνία εφαρμογής
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαρτίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2005/3/ΕΚ της Επιτροπής, της 19ης Ιανουαρίου 2005, για την τροποποίηση της οδηγίας 91/414/ΕΟΚ του Συμβουλίου ώστε να καταχωριστούν οι ουσίες imazosulfuron, laminarin, methoxyfenozide και s-metolachlor ως δραστικές ουσίες (ΕΕ L 20 της 22.1.2005, σ. 19).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

      (6)  EFSA Journal 2014· 12(10):3868.

      (7)  Εκτελεστικός κανονισμός (ΕΕ) 2017/841 της Επιτροπής, της 17ης Μαΐου 2017, για την τροποποίηση του εκτελεστικού κανονισμού (ΕΚ) αριθ. 540/2011 όσον αφορά την παράταση των περιόδων έγκρισης των δραστικών ουσιών alpha-cypermethrin, Ampelomyces quisqualis στέλεχος: aq 10, benalaxyl, bentazone, bifenazate, bromoxynil, carfentrazone ethyl, chlorpropham, cyazofamid, desmedipham, diquat, DPX KE 459 (flupyrsulfuron-methyl), etoxazole, famoxadone, fenamidone, flumioxazine, foramsulfuron, Gliocladium catenulatum στέλεχος: j1446, imazamox, imazosulfuron, isoxaflutole, laminarin, metalaxyl-m, methoxyfenozide, milbemectin, oxasulfuron, pendimethalin, phenmedipham, pymetrozine, s-metolachlor και trifloxystrobin (ΕΕ L 125 της 18.5.2017, σ. 12).

      ΠΑΡΑΡΤΗΜΑ I

                  Κοινή ονομασία, αριθμοί ταυτοποίησης

                  Ονομασία IUPAC

                  Καθαρότητα (1)

                  Ημερομηνία έγκρισης

                  Λήξη της έγκρισης

                  Ειδικές διατάξεις

                  Laminarin
                  Αριθ. CAS 9008-22-4
                  Αριθ. CIPAC 671

                  (1→3)-β-D-γλυκάνη
                  (σύμφωνα με την Κοινή Επιτροπή Βιοχημικής Ονοματολογίας IUPAC-IUB)

                  ≥ 860 g/kg επί ξηράς ύλης (TC)

                  1 Μαρτίου 2018

                  28 Φεβρουαρίου 2033

                  Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία laminarin, και ιδίως τα προσαρτήματά της I και II.
                  Οι όροι χρήσης περιλαμβάνουν μέτρα περιορισμού του κινδύνου, όπου απαιτείται.

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στη σχετική έκθεση ανανέωσης.

      ΠΑΡΑΡΤΗΜΑ II
      Το παράρτημα του εκτελεστικού κανονισμού (ΕΕ) αριθ. 540/2011 τροποποιείται ως εξής:

                  1)

                  στο μέρος Α, η καταχώριση 95 για την ουσία laminarin απαλείφεται·

                  2)

                  στο μέρος Δ προστίθεται η ακόλουθη καταχώριση:

                     Αριθμός

                     Κοινή ονομασία, αριθμοί ταυτοποίησης

                     Ονομασία IUPAC

                     Καθαρότητα (1)

                     Ημερομηνία έγκρισης

                     Λήξη της έγκρισης

                     Ειδικές διατάξεις

                     «12

                     Laminarin
                     Αριθ. CAS 9008-22-4
                     Αριθ. CIPAC 671

                     (1→3)-β-D-γλυκάνη
                     (σύμφωνα με την Κοινή Επιτροπή Βιοχημικής Ονοματολογίας IUPAC-IUB)

                     ≥ 860 g/kg επί ξηράς ύλης (TC)

                     1 Μαρτίου 2018

                     28 Φεβρουαρίου 2033

                     Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία laminarin, και ιδίως τα προσαρτήματά της I και II.
                     Οι όροι χρήσης περιλαμβάνουν μέτρα περιορισμού του κινδύνου, όπου απαιτείται.»

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στη σχετική έκθεση ανανέωσης.


title: Εκτελεστικός κανονισμός (ΕΕ) 2018/111 της Επιτροπής, της 12ης Ιανουαρίου 2018, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων «Bayerisches Rindfleisch»/«Rindfleisch aus Bayern» (ΠΓΕ)

text:
               25.1.2018

               EL

               Επίσημη Εφημερίδα της Ευρωπαϊκής Ένωσης

               L 20/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/111 ΤΗΣ ΕΠΙΤΡΟΠΉΣ
   της 12ης Ιανουαρίου 2018
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων «Bayerisches Rindfleisch»/«Rindfleisch aus Bayern» (ΠΓΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γερμανίας για την έγκριση τροποποίησης των προδιαγραφών της προστατευόμενης γεωγραφικής ένδειξης «Bayerisches Rindfleisch»/«Rindfleisch aus Bayern», η οποία καταχωρίσθηκε δυνάμει του κανονισμού (ΕΕ) αριθ. 273/2011 της Επιτροπής (2).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Bayerisches Rindfleisch»/«Rindfleisch aus Bayern» (ΠΓΕ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Ιανουαρίου 2018.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Εκτελεστικός κανονισμός (ΕΕ) αριθ. 273/2011 της Επιτροπής, της 21ης Μαρτίου 2011, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Bayerisches Rindfleisch/Rindfleisch aus Bayern (ΠΓΕ)] (ΕΕ L 76 της 22.3.2011, σ. 36).

      (3)  ΕΕ C 302 της 13.9.2017, σ. 3.


title: Εκτελεστικός κανονισμός (ΕΕ) 2018/113 της Επιτροπής, της 24ης Ιανουαρίου 2018, για την ανανέωση της έγκρισης της δραστικής ουσίας acetamiprid, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               25.1.2018

               EL

               Επίσημη Εφημερίδα της Ευρωπαϊκής Ένωσης

               L 20/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/113 ΤΗΣ ΕΠΙΤΡΟΠΉΣ
   της 24ης Ιανουαρίου 2018
   για την ανανέωση της έγκρισης της δραστικής ουσίας acetamiprid, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 20 παράγραφος 1,
   Εκτιμώντας τα ακόλουθα:

               (1)

               Με την οδηγία 2004/99/ΕΚ της Επιτροπής (2) η ουσία acetamiprid προστέθηκε ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί βάσει του κανονισμού (ΕΚ) αριθ. 1107/2009 και παρατίθενται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

               (3)

               Η έγκριση της δραστικής ουσίας acetamiprid, όπως ορίζεται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, λήγει στις 30 Απριλίου 2018.

               (4)

               Υποβλήθηκε αίτηση για την ανανέωση της έγκρισης της ουσίας acetamiprid, σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (5), εντός της χρονικής περιόδου που ορίζεται στο εν λόγω άρθρο.

               (5)

               Ο αιτών υπέβαλε τους συμπληρωματικούς φακέλους που απαιτούνται σύμφωνα με το άρθρο 6 του εκτελεστικού κανονισμού (ΕΕ) αριθ. 844/2012. Το κράτος μέλος-εισηγητής διαπίστωσε ότι η αίτηση ήταν πλήρης.

               (6)

               Το κράτος μέλος-εισηγητής εκπόνησε έκθεση αξιολόγησης της ανανέωσης σε συνεννόηση με το κράτος μέλος-συνεισηγητή και την υπέβαλε στην Ευρωπαϊκή Αρχή για την Ασφάλεια των Τροφίμων («η Αρχή») και στην Επιτροπή στις 27 Νοεμβρίου 2015.

               (7)

               Η Αρχή κοινοποίησε την έκθεση αξιολόγησης της ανανέωσης στον αιτούντα και στα κράτη μέλη για υποβολή παρατηρήσεων και διαβίβασε τις παρατηρήσεις που έλαβε στην Επιτροπή. Η Αρχή δημοσιοποίησε επίσης τον συμπληρωματικό συνοπτικό φάκελο.

               (8)

               Στις 19 Οκτωβρίου 2016 η Αρχή κοινοποίησε στην Επιτροπή τα συμπεράσματά της (6) σχετικά με το κατά πόσον η ουσία acetamiprid αναμένεται να πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Στις 23 Ιανουαρίου 2017 η Επιτροπή παρουσίασε το σχέδιο έκθεσης ανανέωσης για την ουσία acetamiprid στη μόνιμη επιτροπή φυτών, ζώων, τροφίμων και ζωοτροφών.

               (9)

               Ο αιτών είχε τη δυνατότητα να υποβάλει παρατηρήσεις επί του σχεδίου της έκθεσης ανανέωσης.

               (10)

               Έχει αποδειχτεί για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει την ουσία acetamiprid ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Ως εκ τούτου, είναι σκόπιμο να ανανεωθεί η έγκριση της ουσίας acetamiprid.

               (11)

               Η εκτίμηση επικινδυνότητας για την ανανέωση της έγκρισης της ουσίας acetamiprid βασίζεται σε περιορισμένο αριθμό αντιπροσωπευτικών χρήσεων, όμως το γεγονός αυτό δεν επηρεάζει τις χρήσεις για τις οποίες μπορούν να εγκριθούν φυτοπροστατευτικά προϊόντα που περιέχουν την ουσία acetamiprid. Συνεπώς, είναι σκόπιμο να καταργηθεί ο περιορισμός για χρήση της ουσίας μόνο ως εντομοκτόνου.

               (12)

               Το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (13)

               Ο εκτελεστικός κανονισμός (ΕΕ) 2016/2016 της Επιτροπής (7) παρέτεινε την περίοδο έγκρισης της ουσίας acetamiprid έως τις 30 Απριλίου 2018, προκειμένου η διαδικασία ανανέωσης να ολοκληρωθεί πριν από την ημερομηνία λήξης της έγκρισης της εν λόγω ουσίας. Ωστόσο, δεδομένου ότι η απόφαση σχετικά με την ανανέωση ελήφθη πριν από την εν λόγω παράταση της ημερομηνίας λήξης, ο παρών κανονισμός εφαρμόζεται από την 1η Μαρτίου 2018.

               (14)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ανανέωση της έγκρισης της δραστικής ουσίας
   Η έγκριση της δραστικής ουσίας acetamiprid ανανεώνεται όπως ορίζεται στο παράρτημα I.
   Άρθρο 2
   Τροποποιήσεις του εκτελεστικού κανονισμού (ΕΕ) αριθ. 540/2011
   Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
   Άρθρο 3
   Έναρξη ισχύος και ημερομηνία εφαρμογής
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαρτίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2004/99/ΕΚ της Επιτροπής, της 1ης Οκτωβρίου 2004, για την τροποποίηση της οδηγίας 91/414/ΕΟΚ του Συμβουλίου ώστε να καταχωριστούν οι ουσίες acetamiprid και thiacloprid ως δραστικές ουσίες (ΕΕ L 309 της 6.10.2004, σ. 6).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (5)  Εκτελεστικός κανονισμός (EE) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

      (6)  EFSA Journal 2016· 14(11):4610. Διατίθεται ηλεκτρονικά στη διεύθυνση: www.efsa.europa.eu.

      (7)  Εκτελεστικός κανονισμός (ΕΕ) 2016/2016 της Επιτροπής, της 17ης Νοεμβρίου 2016, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών acetamiprid, βενζοϊκό οξύ, flazasulfuron, mecoprop-P, mepanipyrim, mesosulfuron, propineb, propoxycarbazon, propyzamide, propiconazole, pseudomonas chlororaphis στέλεχος: MA 342, pyraclostrobin, quinoxyfen, thiacloprid, thiram, ziram, zoxamide (ΕΕ L 312 της 18.11.2016, σ. 21).

      ΠΑΡΑΡΤΗΜΑ I

                  Κοινή ονομασία, αριθμοί ταυτοποίησης

                  Ονομασία IUPAC

                  Καθαρότητα (1)

                  Ημερομηνία έγκρισης

                  Λήξη της έγκρισης

                  Ειδικοί όροι

                  Acetamiprid
                  Αριθ. CAS: 135410-20-7
                  Αριθ. CIPAC: 649

                  (E)-N1-[(6-χλωρο-3-πυριδυλο)μεθυλο]-N2-κυανο-N1-μεθυλακεταμιδίνη

                  ≥ 990 g/kg

                  1η Μαρτίου 2018

                  28 Φεβρουαρίου 2033

                  Για την εφαρμογή των ενιαίων αρχών, όπως αναφέρονται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία acetamiprid, και ιδίως τα προσαρτήματά της I και II.
                  Κατά τη συνολική αξιολόγηση, τα κράτη μέλη δίνουν ιδιαίτερη προσοχή:

                              —

                              στον κίνδυνο για τους υδρόβιους οργανισμούς, τις μέλισσες και άλλα μη στοχευόμενα αρθρόποδα·

                              —

                              στον κίνδυνο για τα πτηνά και τα θηλαστικά·

                              —

                              στον κίνδυνο για τους καταναλωτές·

                              —

                              στον κίνδυνο για τους χειριστές.

                        Οι όροι χρήσης πρέπει να περιλαμβάνουν, κατά περίπτωση, μέτρα περιορισμού του κινδύνου.

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στη σχετική έκθεση ανανέωσης.

      ΠΑΡΑΡΤΗΜΑ II
      Το παράρτημα του εκτελεστικού κανονισμού (ΕΕ) αριθ. 540/2011 τροποποιείται ως εξής:

                  1)

                  στο μέρος Α, η καταχώριση 91 για την ουσία acetamiprid απαλείφεται·

                  2)

                  στο μέρος Β προστίθεται η ακόλουθη καταχώριση:

                              Αριθ.

                              Κοινή ονομασία, αριθμοί ταυτοποίησης

                              Ονομασία IUPAC

                              Καθαρότητα (1)

                              Ημερομηνία έγκρισης

                              Λήξη της έγκρισης

                              Ειδικοί όροι

                              «119

                              Acetamiprid
                              Αριθ. CAS: 135410-20-7
                              Αριθ. CIPAC: 649

                              (E)-N1-[(6-χλωρο-3-πυριδυλο)μεθυλο]-N2-κυανο-N1-μεθυλακεταμιδίνη

                              ≥ 990 g/kg

                              Πέμπτη, 1 Μαρτίου 2018

                              28 Φεβρουαρίου 2033

                              Για την εφαρμογή των ενιαίων αρχών, όπως αναφέρονται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία acetamiprid, και ιδίως τα προσαρτήματά της I και II.
                              Κατά τη συνολική αξιολόγηση, τα κράτη μέλη δίνουν ιδιαίτερη προσοχή:

                                          —

                                          στον κίνδυνο για τους υδρόβιους οργανισμούς, τις μέλισσες και άλλα μη στοχευόμενα αρθρόποδα·

                                          —

                                          στον κίνδυνο για τα πτηνά και τα θηλαστικά·

                                          —

                                          στον κίνδυνο για τους καταναλωτές·

                                          —

                                          στον κίνδυνο για τους χειριστές.

                                    Οι όροι χρήσης πρέπει να περιλαμβάνουν, κατά περίπτωση, μέτρα περιορισμού του κινδύνου.»

         (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στη σχετική έκθεση ανανέωσης.


title: Εκτελεστικός κανονισμός (ΕΕ) 2018/129 της Επιτροπής, της 25ης Ιανουαρίου 2018, σχετικά με τη χορήγηση άδειας για τη χρήση της L-αργινίνης που παράγεται από Corynebacterium glutamicum KCCM 80099 ως πρόσθετης ύλης ζωοτροφών για όλα τα ζωικά είδη (Κείμενο που παρουσιάζει ενδιαφέρον για τον ΕΟΧ )

text:
                  26.1.2018

                  EL

                  Επίσημη Εφημερίδα της Ευρωπαϊκής Ένωσης

                  L 22/21

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/129 ΤΗΣ ΕΠΙΤΡΟΠΉΣ
      της 25ης Ιανουαρίου 2018
      σχετικά με τη χορήγηση άδειας για τη χρήση της L-αργινίνης που παράγεται από Corynebacterium glutamicum KCCM 80099 ως πρόσθετης ύλης ζωοτροφών για όλα τα ζωικά είδη
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για τις πρόσθετες ύλες που χρησιμοποιούνται στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής.

                  (2)

                  Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση για τη χορήγηση άδειας για τη χρήση της L-αργινίνης που παράγεται από Corynebacterium glutamicum KCCM 80099 ως πρόσθετης ύλης ζωοτροφών για χρήση σε ζωοτροφές και στο πόσιμο νερό. Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

                  (3)

                  Η εν λόγω αίτηση αφορά τη χορήγηση άδειας για την ταξινόμηση της L-αργινίνης, που παράγεται από Corynebacterium glutamicum KCCM 80099 ως πρόσθετης ύλης ζωοτροφών για όλα τα ζωικά είδη, στην κατηγορία πρόσθετων υλών «διατροφικές πρόσθετες ύλες».

                  (4)

                  Στη γνώμη που εξέδωσε στις 17 Μαΐου 2017 (2), η Ευρωπαϊκή Αρχή για την Ασφάλεια των Τροφίμων («η Αρχή») κατέληγε στο συμπέρασμα ότι, υπό τις προτεινόμενες συνθήκες χρήσης, η L-αργινίνη που παράγεται από Corynebacterium glutamicum KCCM 80099 δεν έχει δυσμενείς επιδράσεις στην υγεία των ζώων, στην υγεία του καταναλωτή ή στο περιβάλλον και ότι δεν προκαλούνται ανησυχίες για την ασφάλεια των χρηστών εφόσον λαμβάνονται κατάλληλα μέτρα προστασίας.

                  (5)

                  Η Αρχή κατέληξε επίσης στο συμπέρασμα ότι η πρόσθετη ύλη είναι αποτελεσματική πηγή του αμινοξέος αργινίνη για όλα τα ζωικά είδη και ότι, προκειμένου η συμπληρωματική L-αργινίνη να είναι πλήρως αποτελεσματική στα μηρυκαστικά, θα πρέπει να προστατεύεται από την αποδόμηση εντός της μεγάλης κοιλίας. Στις γνωμοδοτήσεις της, η Αρχή εξέφρασε την ανησυχία της σχετικά με την ασφάλεια της L-αργινίνης, όταν αυτή χορηγείται μέσω του πόσιμου νερού. Ωστόσο, η Αρχή δεν πρότεινε μέγιστη περιεκτικότητα για την L-αργινίνη. Επιπλέον, η Αρχή συνιστά συμπλήρωση με L-αργινίνη σε κατάλληλες ποσότητες. Επομένως, στην περίπτωση της συμπλήρωσης με L-αργινίνη, ιδίως μέσω του πόσιμου νερού, κρίνεται σκόπιμο να προειδοποιείται ο χρήστης, ώστε να λαμβάνει υπόψη την προμήθεια τροφής με όλα τα απαραίτητα και τα υπό όρους απαραίτητα αμινοξέα.

                  (6)

                  Η Αρχή δεν θεωρεί ότι υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση όσον αφορά τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

                  (7)

                  Από την αξιολόγηση της L-αργινίνης που παράγεται από Corynebacterium glutamicum KCCM 80099 διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση της εν λόγω ουσίας, όπως καθορίζεται στο παράρτημα του παρόντος κανονισμού.

                  (8)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Η ουσία που προσδιορίζεται στο παράρτημα, η οποία ανήκει στην κατηγορία πρόσθετων υλών «διατροφικές πρόσθετες ύλες» και στη λειτουργική ομάδα «αμινοξέα, άλατα αμινοξέων και ανάλογες ουσίες», εγκρίνεται ως πρόσθετη ύλη για τη διατροφή των ζώων υπό τους όρους που παρατίθενται στο εν λόγω παράρτημα.
      Άρθρο 2
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 25 Ιανουαρίου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 268 της 18.10.2003, σ. 29.

         (2)  EFSA Journal 2017· 15(6):4858.

         ΠΑΡΑΡΤΗΜΑ

                     Αριθμός ταυτοποίησης της πρόσθετης ύλης

                     Επωνυμία του κατόχου της άδειας

                     Πρόσθετη ύλη

                     Σύνθεση, χημικός τύπος, περιγραφή, αναλυτική μέθοδος

                     Είδος ή κατηγορία ζώου

                     Μέγιστη ηλικία

                     Ελάχιστη περιεκτικότητα

                     Μέγιστη περιεκτικότητα

                     Άλλες διατάξεις

                     Λήξη της περιόδου ισχύος της άδειας

                     mg/kg πλήρους ζωοτροφής με περιεκτικότητα σε υγρασία 12 %

                        Κατηγορία διατροφικών πρόσθετων υλών. Λειτουργική ομάδα: αμινοξέα, άλατα αμινοξέων και ανάλογες ουσίες

                     3c362

                     —

                     L-αργινίνη

                        Σύσταση πρόσθετης ύλης

                     Σκόνη με ελάχιστη περιεκτικότητα L-αργινίνης 98 % (επί ξηρού) και ανώτατη περιεκτικότητα ύδατος 0,5 %

                        Χαρακτηρισμός της δραστικής ουσίας

                     L-αργινίνη [(S)2-αμινο-5-γουανιδινοπεντανοϊκό οξύ] παραγόμενη από ζύμωση με Corynebacterium glutamicum KCCM 80099.
                     Χημικός τύπος: C6H14N4O2

                     Αριθμός CAS: 74-79-3

                        Αναλυτική μέθοδος
                         (1)

                     Για την ταυτοποίηση της L-αργινίνης στην πρόσθετη ύλη ζωοτροφών:

                                 —

                                 Food Chemical Codex «L-αργινίνη μονογραφία».

                           Για τον ποσοτικό προσδιορισμό της αργινίνης στην πρόσθετη ύλη ζωοτροφών και στο νερό:

                                 —

                                 χρωματογραφία ανταλλαγής ιόντων με παραγωγοποίηση μετά τη στήλη και φωτομετρική ανίχνευση (IEC-VIS).

                           Για τον ποσοτικό προσδιορισμό της αργινίνης στα προμείγματα, στις πρώτες ύλες ζωοτροφών και στις σύνθετες ζωοτροφές:

                                 —

                                 χρωματογραφία ανταλλαγής ιόντων συζευγμένη με παραγωγοποίηση μετά τη στήλη και φωτομετρική ανίχνευση (IEC-UV) – κανονισμός (ΕΚ) αριθ. 152/2009 της Επιτροπής.

                     Όλα τα ζωικά είδη

                                 1.

                                 Η L-αργινίνη επιτρέπεται να διατίθεται στην αγορά και να χρησιμοποιείται ως πρόσθετη ύλη που αποτελείται από ένα παρασκεύασμα.

                                 2.

                                 Η πρόσθετη ύλη μπορεί επίσης να χρησιμοποιείται μέσω του πόσιμου νερού.

                                 3.

                                 Στις οδηγίες χρήσης της πρόσθετης ύλης και των προμειγμάτων πρέπει να αναφέρονται οι συνθήκες αποθήκευσης και η σταθερότητα κατά τη θερμική κατεργασία, καθώς και η σταθερότητα στο πόσιμο νερό.

                                 4.

                                 Δηλώσεις που πρέπει να γίνουν στην επισήμανση της πρόσθετης ύλης και των προμειγμάτων: «Η συμπλήρωση με L-αργινίνη, ιδίως μέσω του πόσιμου νερού, θα πρέπει να λαμβάνει υπόψη όλα τα απαραίτητα και υπό όρους απαραίτητα αμινοξέα, έτσι ώστε να αποφευχθούν τυχόν ανισορροπίες.»

                                 5.

                                 Για τους χρήστες της πρόσθετης ύλης και των προμειγμάτων, οι υπεύθυνοι επιχειρήσεων ζωοτροφών θεσπίζουν επιχειρησιακές διαδικασίες και οργανωτικά μέτρα για την αντιμετώπιση των πιθανών κινδύνων από τη χρήση του, ιδίως αν ληφθεί υπόψη το γεγονός ότι είναι διαβρωτικό για το δέρμα και τους οφθαλμούς. Όταν οι κίνδυνοι αυτοί δεν είναι δυνατό να εξαλειφθούν ή να μειωθούν στο ελάχιστο με τις εν λόγω διαδικασίες και μέτρα, η πρόσθετη ύλη και τα προμείγματα χρησιμοποιούνται με μέσα ατομικής προστασίας, μεταξύ άλλων με γυαλιά και γάντια ασφαλείας.

                     15 Φεβρουαρίου 2028

            (1)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: https://ec.europa.eu/jrc/en/eurl/feed-additives/evaluation-reports


title: Εκτελεστικός κανονισμός (ΕΕ) 2018/125 της Επιτροπής, της 24ης Ιανουαρίου 2018, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

text:
               26.1.2018

               EL

               Επίσημη Εφημερίδα της Ευρωπαϊκής Ένωσης

               L 22/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/125 ΤΗΣ ΕΠΙΤΡΟΠΉΣ
   της 24ης Ιανουαρίου 2018
   σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο ε),
   Εκτιμώντας τα ακόλουθα:

               (1)

               Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων (εφεξής καλούμενη «Συνδυασμένη Ονοματολογία»), η οποία παρατίθεται στο παράρτημα I του εν λόγω κανονισμού.

               (2)

               Η συμπληρωματική σημείωση 2 στοιχείο στ) του κεφαλαίου 27 της Συνδυασμένης Ονοματολογίας ορίζει την οικογένεια προϊόντων που αναφέρονται ως «πετρέλαιο εξωτερικής καύσης». Τα προϊόντα αυτά κατατάσσονται είτε στις διακρίσεις 2710 19 51 έως 2710 19 68 είτε στις διακρίσεις 2710 20 31 έως 2710 20 39, ανάλογα με τις φυσικοχημικές ιδιότητες και τα χαρακτηριστικά τους.

               (3)

               Ένα τέτοιο φυσικοχημικό χαρακτηριστικό είναι ο αριθμός σαπωνοποίησης. Το «πετρέλαιο εξωτερικής καύσης» της συμπληρωματικής σημείωσης 2 στοιχείο στ) πρώτο εδάφιο πρώτη περίπτωση έχει αριθμό σαπωνοποίησης κατώτερο του 4. Ο κανόνας αυτός εφαρμόζεται στα προϊόντα των διακρίσεων 2710 19 51 έως 2710 19 68. Ωστόσο, προβλέπεται εξαίρεση για τα προϊόντα των διακρίσεων 2710 20 31 έως 2710 20 39 (προϊόντα που περιέχουν μονοαλκυλεστέρες λιπαρών οξέων ή «FAMAE») όπου ο αριθμός σαπωνοποίησης υπερβαίνει το 4. Η εξαίρεση αυτή παρατίθεται επί του παρόντος ως υποσημείωση στη συμπληρωματική σημείωση 2 στοιχείο στ).

               (4)

               Η εξαίρεση η οποία παρατίθεται επί του παρόντος ως υποσημείωση στη συμπληρωματική σημείωση 2 στοιχείο στ) πρέπει να επεκταθεί, ώστε να ληφθούν υπόψη οι εξελίξεις της τεχνολογίας, και ιδίως η ανάπτυξη ανανεώσιμων καυσίμων που περιέχουν ζωικά ή φυτικά λίπη ή έλαια. Πρέπει επίσης να επεκταθεί ώστε να αντιμετωπιστεί το ενδεχόμενο νοθείας του καυσίμου ντίζελ που επιτυγχάνεται κατά κανόνα με την προσθήκη μικρών ποσοτήτων φυτικών ή ζωικών λιπών ή ελαίων στο πετρέλαιο εσωτερικής καύσης, προκειμένου να επιτευχθεί αλλαγή της κατάταξής του από πετρέλαιο εσωτερικής καύσης (που υπόκειται σε ειδικό φόρο κατανάλωσης) σε άλλα προϊόντα (που δεν υπόκεινται σε ειδικούς φόρους κατανάλωσης). Ειδικότερα, η προσθήκη φυτικών ελαίων οδηγεί στην αλλαγή της παραμέτρου της απόσταξης και στην απόκτηση αριθμού σαπωνοποίησης ίσου ή μεγαλύτερου του 4. Η προσθήκη μικρών ποσοτήτων των ουσιών αυτών δεν μεταβάλλει τον ουσιώδη χαρακτήρα του ως πετρελαίου εξωτερικής καύσης από φυσικοχημική άποψη. Εξακολουθεί να χρησιμοποιείται ως πετρέλαιο εξωτερικής καύσης. Επομένως, με την κατάργηση της απαίτησης, στις περιπτώσεις αυτές, για αριθμό σαπωνοποίησης κατώτερου του 4 θα διασφαλιστεί ότι τα προϊόντα αυτά θα καταταγούν ορθά ως πετρέλαιο εξωτερικής καύσης και όχι ως άλλα προϊόντα.

               (5)

               Η τρέχουσα εξαίρεση των προϊόντων που περιέχουν FAMAE πρέπει επίσης να επεκταθεί ώστε να μην καλύπτει μόνο προϊόντα με αριθμό σαπωνοποίησης μεγαλύτερου του 4 αλλά και προϊόντα με αριθμό σαπωνοποίησης ίσο με 4.

               (6)

               Η συμπληρωματική σημείωση 2 στοιχείο στ) του κεφαλαίου 27 θα πρέπει να τροποποιηθεί αναλόγως, ώστε να διασφαλιστεί η ενιαία ερμηνεία σε ολόκληρη την Ένωση.

               (7)

               Συνεπώς, ο κανονισμός (ΕΟΚ) αριθ. 2658/87 θα πρέπει να τροποποιηθεί αναλόγως.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο κεφάλαιο 27 της Συνδυασμένης Ονοματολογίας, η οποία παρατίθεται στο παράρτημα I του κανονισμού (ΕΟΚ) αριθ. 2658/87, η συμπληρωματική σημείωση 2 στοιχείο στ) τροποποιείται ως εξής:

               (1)

               στο πρώτο εδάφιο, η πρώτη περίπτωση, συμπεριλαμβανομένης της υποσημείωσης, αντικαθίσταται από το ακόλουθο κείμενο:

                           «—

                           είτε κατώτερο ή ίσο προς τις τιμές της γραμμής I του παρακάτω πίνακα, εάν η περιεκτικότητα σε θειικές τέφρες είναι κατώτερη του 1 %, σύμφωνα με τη μέθοδο ISO 3987, και ο αριθμός σαπωνοποίησης κατώτερος του 4, σύμφωνα με τη μέθοδο ISO 6293-1 ή 6293-2 (εκτός εάν το προϊόν περιέχει ένα ή περισσότερα βιοσυστατικά, οπότε δεν ισχύει η απαίτηση της παρούσας περίπτωσης για αριθμό σαπωνοποίησης κατώτερου του 4),»·

               (2)

               προστίθεται το ακόλουθο τέταρτο εδάφιο:
               «Ως “βιοσυστατικά” θεωρούνται ζωικά ή φυτικά λίπη, ζωικά ή φυτικά έλαια, ή μονοαλκυλεστέρες λιπαρών οξέων (FAMAE).».

         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιανουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 256 της 7.9.1987, σ. 1.


title: Εκτελεστικός κανονισμός (ΕΕ) 2018/123 της Επιτροπής, της 15ης Ιανουαρίου 2018, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Cerezas de la Montaña de Alicante» (ΠΓΕ)]

text:
               26.1.2018

               EL

               Επίσημη Εφημερίδα της Ευρωπαϊκής Ένωσης

               L 22/8

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/123 ΤΗΣ ΕΠΙΤΡΟΠΉΣ
   της 15ης Ιανουαρίου 2018
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Cerezas de la Montaña de Alicante» (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Ισπανίας για την έγκριση τροποποίησης των προδιαγραφών της προστατευόμενης γεωγραφικής ένδειξης «Cerezas de la Montaña de Alicante», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2), όπως τροποποιήθηκε με τον κανονισμό (ΕΕ) αριθ. 106/2011 της Επιτροπής (3).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (4).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Cerezas de la Montaña de Alicante» (ΠΓΕ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Ιανουαρίου 2018.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώριση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 του Συμβουλίου (ΕΕ L 148 της 21.6.1996, σ. 1).

      (3)  Κανονισμός (ΕΕ) αριθ. 106/2011 της Επιτροπής, της 7ης Φεβρουαρίου 2011, για την έγκριση μη ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Cerezas de la Montaña de Alicante (ΠΓΕ)] (ΕΕ L 32 της 8.2.2011, σ. 3).

      (4)  ΕΕ C 329 της 30.9.2017, σ. 16.